ธสน.ยันปล่อยสินเชื่อเชาว์ ทำโรงไฟฟ้าไม่ให้ไปจ่ายบี/อี
เอ็กซิมแบงก์ยันเชาว์สตีลฯ นำเงินกู้สร้างโรงไฟฟ้า ไม่ได้นำเงินไปชำระหนี้ตั๋วบี/อี
3 ก.พ. 2560

เอ็กซิมแบงก์ยันเชาว์สตีลฯ นำเงินกู้สร้างโรงไฟฟ้า ไม่ได้นำเงินไปชำระหนี้ตั๋วบี/อี 
นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยว่า ธนาคารได้สนับสนุนเงินกู้ให้แก่บริษัท เชาว์ เอ็นเนอร์ยี่ ซึ่งเป็นบริษัทย่อยภายใต้กลุ่มบริษัท เชาว์ สตีล อินดัสทรี้ จำนวนรวม 9,880 ล้านเยน หรือประมาณ 3,360 ล้านบาท ไปใช้ก่อสร้างโครงการโรงไฟฟ้าพลังงานแสงอาทิตย์ในญี่ปุ่น เป็นไปตามนโยบายของธนาคารในการสนับสนุนการลงทุนของไทยในต่างประเทศ รวมทั้งการพัฒนาพลังงานทดแทน
“บริษัทต้องมีเอกสาร Invoice และ/หรือใบเสร็จที่เรียกเก็บโดยผู้รับเหมาของโครงการ ประกอบการเบิกกู้ตามความคืบหน้าของโครงการ มาแสดงกับเจ้าหนี้เพื่อใช้ตรวจสอบว่า บริษัทได้มีการเบิกเงินกู้เพื่อนำไปชำระค่าก่อสร้างของโครงการจริง” นายพิศิษฐ์ กล่าว 
ปัจจุบันโครงการลงทุนของบริษัท เชาว์ เอ็นเนอร์ยี่ ยังเป็นไปตามแผนธุรกิจและปฏิบัติตามเงื่อนไขเงินกู้ ซึ่งธนาคารติดตามความคืบหน้าของโครงการอย่างใกล้ชิด หากผิดเงื่อนไข จะพิจารณาดำเนินการตามเหมาะสมโดยเป็นไปตามหลักปฏิบัติไม่ได้เกี่ยวข้องกับการสั่งการโดยธนาคารแห่งประเทศไทย (ธปท.) ดังนั้นรายงานข่าวที่ว่าธปท.ได้กำชับว่า หากบริษัท เชาว์เอ็นเนอร์ยี่ ผิดนัดชำระหนี้ตั๋วบี/อีและให้ธนาคารหยุดปล่อยกู้ทันที จึงไม่เป็นความจริง